Пашэр къыхобелджылыкI
Къэбэрдей-Балъкъэрым футболымкIэ и чемпионатым и ещанэ джэ- гугъуэм щызэхуэзат пэщIэдзэ зэIущIитIми щыте-кIуэу зэхьэзэхуэм бжьы-пэр щызыубыда Прохладнэ и «Энергетик»-мрэ «Автозапчасть»-р мы гъэм зыхъуэжа «Бахъсэнымрэ».
Бахъсэндэсхэм 2020 гъэм и зэпеуэр зэрырагъэжьа щIыкIэм гугъэ уигъэщIырт зи пIэкIэ зэхьэзэхуэм къыхыхьа «Автозапчасть»-м хуэфащэу зыкъагъэлъэгъуэну. АрщхьэкIэ, япэу хьэрхуэрэгъу лъэщ къызэрыхукъуэкIыу, икIуэтащ. Ар къыщыхъуари я стадионращ. Прохладнэ къикIа «Энергетик»-м абыхэм пагъэувыфын зэкIэ ямыIэу къыщIэкIащ икIи топищ жэуапыншэу къыхудигъэкIри, текIуэныгъэр фIихьащ.
ЕплIанэ джэгугъуэми бахъсэндэсхэр къыщыхагъэщIащ. Малкэ къуажэм и щIыпIэ командэр абы къефIэкIащ.
ТекIуэныгъэхэм я IэфIагъыр зыхэзыщIа «Энергетик»-м и очко бжыгъэм аргуэру 3 блыщхьэ кIуам хигъахъуэри, и закъуэу бжьыпэр иубыдащ. Прохладнэдэсхэм къапэщIэтын ядакъым махуищ ипэкIэ бжыгъэшхуэ дыдэкIэ Налшык и «Спартак-Д»-м хигъэщIа «ЛогоВАЗ»-р. Топи 8 къызэрыхудагъэкIар бабугентдэсхэм апхуэдизу я гум щIыхьати, зэман кIэщIым закъыхуэщIэжакъым.
Абы щыгъуэми иужь дыдэ увыпIэм къикIыфащ пэщIэдзэ джэгугъуитIым щыхагъащIэу «гупкIэм» къыщыхута «Шэрджэсыр». КъыкIэлъыкIуа зэIущIитIым шэджэмдэсхэм очкоиплI щызыIэрагъэхьащ.
Гъуащхьауэхэм я зэпеуэм бжьыпэр щиубыдащ «Урыхум» и гъуащхьауэ Тэнащ Инал. Зэхьэзэхуэм зэрыщIидзэрэ ар 6 къыхэжаныкIащ.
АдэкIэ фыщыдгъэгъуэзэнщ Къэбэрдей-Балъкъэрым футболымкIэ и чемпионатым и зи чэзу зэIущIэхэм къарикIуа бжыгъэхэм: ещанэ джэгугъуэ: «Шэджэм-2» (Шэджэм ЕтIуанэ) — «Инал» (Къэрэгъэш) — 2:4, «Налшык» (Налшык) — «Къундетей» (Шэджэм) — 2:0, «Нарт» (Нарткъалэ) — «Малка» (Малкэ) — 2:2, «Бахъсэн» (Бахъсэн) — «Энергетик» (Прохладнэ) — 0:3, «Шэрджэс» (Шэджэм) — «ХьэтIохъущыкъуей» (ХьэтIохъущыкъуей) — 2:2, «Тэрч» (Тэрч) — «Урыху» (Урыху) — 2:1, «Ислъэмей» (Ислъэмей) — «Родник» (Псынэдахэ) — 2:5, «Спартак-Д» (Налшык) — «ЛогоВАЗ» (Бабугент) — 8:1; еплIанэ джэгугъуэ: «ЛогоВАЗ» — «Энергетик» — 0:3,«Малка» — «Бахъсэн» — 5:3, «Родник» — «Нарт» — 2:0, «Къундетей» — «Тэрч» — 0:3, «Урыху» — «Ислъэмей»- 0:0, «ХьэтIохъущыкъуей» — «Налшык» — 2:1, «Инал» — «Шэрджэс» — 2:4, «Спартак-Д» — «Шэджэм-2» — 6:1.
Хьэтау Ислъам.
